DA ‘nie onredelik’ om De Lille uit te skopPatricia de Lille. Foto: Ayanda Ndamane/African News Agency Die hooggeregshof in Kaapstad het Dinsdag gehoor dat die 24 uur wat dié stad se burgemeester, Patricia de Lille, gegee is om te reageer op die beëindiging van haar lidmaatskap, was lank genoeg kans vir haar om haar saak te stel. Sean Rosenberg, vir die DA, het aangevoer De Lille se argument dat die 24 uur wat sy gegee is om te reageer nadat haar lidmaatskap beëindig is, was ongeregverdig en onredelik. “Daar is niks in hierdie saak wat aandui dat die 24 uur tydperk onvoldoende was nie. Ons stel dit dat die tydperk nie onvoldoende was nie weens die eenvoud van dit wat besluit moes word,” het Rosenberg gesê. “Gegewe die kwessie, en die beperkte aard van die kwessie, en gegrond op die feite, was 24 uur nie onredelik nie.” Rosenberg het aangevoer De Lille het nie gevra vir langer tyd om te reageer nie en was daarom nie op langer tyd geregtig nie. De Lille is in Mei in kennis gestel dat haar partylidmaatskap beëindig is op grond van ŉ klousule in die DA se grondwet wat dit stel dat enige lid wat in die openbaar sy of haar voorneme aankondig om die party te verlaat, se lidmaatskap word outomaties beëindig. De Lille het in April tydens ŉ radio-onderhoud gesê sy sal die DA verlaat sodra haar naam in ere herstel is. De Lille se regspan voer aan sy het bedoel sy sal haar posisie as burgemeester verlaat, maar Rosenberg betwis dit. Volgens Rosenberg is dit duidelik wanneer daar na die konteks van die onderhoud geluister word dat sy van voorneme was om die DA te verlaat gegewe die feit dat haar verhouding met die party “onherroeplik beskadig” is. Hy het verder aangevoer De Lille is geensins van voorneme om die verhouding te herstel nie en haar enigste wens is om haar onskuld te bewys. Op ŉ vraag hoekom daar nie dissiplinêre stappe ingestel kon word vir De Lille om haar onskuld te bewys nie, het Rosenberg gesê dit was omdat dit “ŉ uitgemaakte saak” was dat die burgemeester die party sou verlaat en daarom was ŉ dissiplinêre verhoor oorbodig. De Lille het verlede maand die eerste ronde van haar regsgeding gewen nadat sy tydelik weer in haar pos as burgemeester aangestel is totdat die hof ŉ finale beslissing kan maak oor die wettigheid van die manier waarop sy verwyder is.